
PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT
înlocuitor

asupra Proiectului de Lege pentru completarea art. 51 alin.(3) din Legea nr.422/2001 privind protejarea monumentelor istorice

Proiectul de Lege pentru completarea art. 51 alin.(3) din Legea nr.422/2001 privind protejarea monumentelor istorice a fost transmis Comisiei pentru cultură, arte, mijloace de informare în masă, cu adresa nr. PL- X  619 din 9 noiembrie 2010 şi înregistrat la Comisie cu nr.30/537/12.11.2010.
Comisia pentru cultură, arte, mijloace de informare în masă a fost sesizată în fond cu acest proiect de lege, spre avizare fiind transmis Comisiei pentru buget finanţe şi bănci, Comisiei pentru administraţie publică, amenajarea teritoriului şi echilibru ecologic, care au transmis avize negative, precum şi  Comisiei juridice, de disciplină şi imunităţi, care a transmis un aviz favorabil. La redactarea raportului, Comisia a ţinut cont de avizul favorabil nr. 522/28.04.2010, emis de Consiliul Legislativ, precum şi de Punctul de vedere al Guvernului, transmis cu adresa nr.2557 din 11.10.2010, prin care nu susţine adoptarea  proiectului de lege.
Potrivit prevederilor art. 73 din Constituţia României, republicată, iniţiativa legislativă face parte din categoria legilor ordinare.
Proiectul de lege a fost adoptat de Senat, în calitate de primă Cameră sesizată, în şedinţa din  data de 19 octombrie 2010.
Obiectul reglementării îl constituie completarea articolului 53 din Legea nr. 422/2001 privind protejarea monumentelor istorice, republicată, în scopul creşterii fondurilor colectate pentru timbrul monumentelor istorice, prin introducerea unei noi surse: veniturile obţinute din activităţi de cazinou, jocuri de noroc şi jocuri mecanice.  
Proiectul de lege a fost dezbătut în şedinţa Comisiei din data de 16 februarie 2011. La lucrările Comisiei au fost prezenţi un număr de 12 deputaţi din totalul de 18 membri ai Comisiei.

În conformitate cu prevederile art. 54 din Regulamentul Camerei Deputaţilor, republicat, la lucrările Comisiei, din partea Ministerului Culturii şi Patrimoniului Naţional, a participat domnul secretar de stat Vasile Timiş. 
Raportul Comisiei a fost adoptat cu unanimitatea voturilor celor prezenţi în sală în momentul votului. 
Potrivit prevederilor art. 75 din Constituţia României, republicată, precum şi ale art. 92 din Regulamentul Camerei Deputaţilor, republicat, proiectul de lege este de  competenţa decizională a Camerei Deputaţilor.


În urma dezbaterii, Comisia pentru cultură, arte, mijloace de informare în masă propune plenului adoptarea Proiectului de Lege pentru completarea art. 51 alin.(3) din Legea nr.422/2001 privind protejarea monumentelor istorice, în forma adoptată de Senat. 

Proiectul de lege a fost dezbătut în şedinţa de plen din data de 9 noiembrie 2011, când acesta a fost retrimis la Comisie pentru dezbatere şi redactarea unui nou raport.
Membrii Comisiei au reluat dezbaterea asupra proiectului de lege în data de 16 noiembrie  2011. La lucrările Comisiei au fost prezenţi un număr de 12 deputaţi din totalul de 20 membri ai Comisiei.

La dezbateri a participat, în conformitate cu prevederile art. 54 din Regulamentul Camerei Deputaţilor, republicat, domnul secretar de stat Vasile Timiş, din partea Ministerului Culturii şi Patrimoniului Naţional. Domnia sa a prezentat  Punctul de vedere al Guvernului, care nu susţine adoptarea acestui proiect de lege.
Raportul Comisiei a fost adoptat cu unanimitatea voturilor celor prezenţi în sală în momentul votului. 

Potrivit prevederilor art. 75 din Constituţia României, republicată, precum şi ale art. 92 din Regulamentul Camerei Deputaţilor, republicat, proiectul de lege este de  competenţa decizională a Camerei Deputaţilor.

 Proiectul de lege a fost retrimis la Comisie în şedinţa de plen a Camerei Deputaţilor din data de 21 februarie 2012. Comisia a reluat dezbaterea asupra acestui proiect de lege în şedinţele din 6 şi 20 martie 2012. Au participat la lucrări în calitate de invitaţi, din partea Ministerului Culturii şi Patrimoniului Naţional, doamna subsecretar de stat Irina Cajal. În cadrul dezbaterilor, s-au prezentat documente conţinând situaţii cu cifre precise privind sumele virate în contul Institutului Naţional al Monumentelor Istorice, înainte de apariţia Ordonanţei de urgenţă nr. 77/2009 privind organizarea şi exploatarea jocurilor de noroc şi după apariţia acesteia. Având în vedere situaţia de diminuare evidentă a sumelor colectate şi folosite pentru restaurarea monumentelor istorice în perioada analizată, conform analizei prezentate în cadrul şedinţei, membrii Comisiei au hotărât, cu unanimitate de voturi, să menţină punctul de vedere exprimat în raportul anterior.

În urma dezbaterii, Comisia pentru cultură, arte, mijloace de informare în masă   propune plenului adoptarea Proiectului de Lege pentru completarea art. 51 alin.(3) din Legea nr.422/2001 privind protejarea monumentelor istorice, în forma adoptată de Senat.  
Proiectul de lege a fost retrimis la Comisie în şedinţa de plen a Camerei Deputaţilor din data de  8 mai 2012 pentru a se primi la Comisie punctul de vedere al noului guvern. Comisia a reluat dezbaterea asupra acestui proiect de lege în şedinţele din 4 septembrie şi  2 octombrie 2012. În conformitate cu prevederile art. 54 din Regulamentul Camerei Deputaţilor, republicat, la lucrările Comisiei, din partea Ministerului Culturii şi Patrimoniului Naţional, au participat la lucrări în calitate de invitaţi, domnul secretar de stat Sergiu Nistor şi doamna subsecretar de stat Irina Cajal. Guvernul nu susţine adoptarea acestui proiect de lege. 
În urma dezbaterilor membrii Comisiei au hotărât cu unanimitate de voturi să menţină punctul de vedere exprimat în raportul iniţial şi să propună plenului un raport suplimentar de adoptare a proiectului de lege în forma adoptată de Senat. 
În şedinţa de plen a Camerei Deputaţilor din data de 19 februarie 2013 proiectul de lege a fost retrimis la Comisie pentru redactarea unui raport suplimentar. Comisia a reluat dezbaterea asupra acestui proiect de lege în şedinţa din  25 februarie 2014. 

În conformitate cu prevederile art. 54 din Regulamentul Camerei Deputaţilor, republicat, la lucrările Comisiei a participat doamna Irina Cajal, subsecretar de stat în cadrul Ministerului Culturii. Membrii Comisiei au reanalizat conţinutul proiectului legislativ şi au subliniat în luările de cuvânt necesitatea asigurării unor surse de finanţare pentru restaurarea monumentelor istorice, având în vedere bugetul insuficient al Ministerului Culturii.
În urma dezbaterilor membrii Comisiei au hotărât, cu unanimitate de voturi, să menţină punctul de vedere exprimat în rapoartele anterioare şi să propună plenului un raport suplimentar de adoptare a Proiectului de Lege pentru completarea art. 51 alin.(3) din Legea nr.422/2001 privind protejarea monumentelor istorice,  în forma adoptată de Senat. 

